recursal/SuperWikiNEXT-32B huggingface dataset:
**স্মৃতি "সিমি" মেহরা** (জন্ম ২১শে মে ১৯৭২) হলেন ভারতের প্রথম মহিলা যিনি মহিলাদের জন্য বিশ্বের শীর্ষস্থানীয় গলফ ট্যুর, মার্কিন যুক্তরাষ্ট্রের এলপিজিএ ট্যুরের সদস্য হয়েছেন। তিনি "ভারতে মহিলা গলফের পথিকৃৎ এবং স্তম্ভ" হিসাবে স্বীকৃত। তিনি কলকাতায় জন্মগ্রহণ করেন এবং ১৯৯৪ সালে পেশাদার হওয়ার আগে কলকাতা বিশ্ববিদ্যালয়ে পড়াশোনা করেন।

খেলোয়াড় জীবন
--------------

মেহরা ১৯৯৬ সালে একবার দ্বিতীয় স্তরের ফিউচার ট্যুর জিতেছিলেন। এর পরেই তিনি প্রধান এলপিজিএ ট্যুরে খেলার জন্য উন্নীত হন। এটি তিনি ১৯৯৭ - ১৯৯৯ সাল এবং তারপরে ২০০১ - ২০০৪ সাল পর্যন্ত খেলেছিলেন। তিনি ২০০৫ সালে কাঁধের অস্ত্রোপচার করিয়েছিলেন এবং ২০০৬ সালে ফিউচার ট্যুরে আবার খেলেছিলেন, শীর্ষ স্তরে তাঁর স্থান পুনরুদ্ধারের আশায়।

২০০৫ সালের অক্টোবরে, মেহরা তাঁর নিজ দেশের শীর্ষ স্তরের মহিলা গলফ প্রদর্শনের জন্য ভারতের প্রথম মহিলা পেশাদার স্কিনস গেমে এলপিজিএ ট্যুর গলফার হিদার ডালি-ডোনোফ্রিও, হিলারি লুঙ্কে এবং সেলেস্টে ট্রোচের সঙ্গে খেলেছিলেন।

সম্মাননা
--------

২০১২ সালে, হিরো-ডব্লিউজিএআই পুরস্কার বিতরণ অনুষ্ঠানে মেহরা "বর্ষ সেরা খেলোয়াড়" নির্বাচিত হন। মহিলাদের প্রো ট্যুরকে স্থিতিশীল অবস্থায় রাখা দলের অংশ হিসেবে তাঁকে কৃতিত্ব দেওয়া হয়েছিল। তিনি ১৫টি ইভেন্টে খেলেছেন এবং এর মধ্যে সাতটি জিতেছেন।

কাজ
---

নিজের অ্যাথলেটিক কৃতিত্বের পাশাপাশি, মেহরা ভারতীয় মহিলা গলফ অ্যাসোসিয়েশনের সহ-প্রতিষ্ঠার মাধ্যমে গলফ বিশ্বকে প্রভাবিত করেছিলেন। এই অ্যাসোসিয়েশনের মাধ্যমে ভারতের মহিলা গলফারদের কাছে গলফ খেলায় একটি পেশা তৈরি করার সুযোগ এসেছিল।

ব্যক্তিগত
---------

মেহরা রয়্যাল ক্যালকাটা গলফ ক্লাবে গলফ খেলতে শিখেছিলেন, তাঁর মা বিলি মেহরার থেকে তিনি অনুপ্রাণিত হয়েছিলেন। বিলি দক্ষিণ-পূর্ব এশিয়ার একজন নেতৃস্থানীয় অপেশাদার গলফার ছিলেন। মেহরা ভারতের গলফ ফাউন্ডেশনের মাধ্যমে সুবিধাবঞ্চিত শিশুদের পড়িয়ে তাঁর অবসর সময় কাটান।

অপেশাদার জয়
------------

* ১৯৯৩ মালয়েশিয়ান জাতীয় চ্যাম্পিয়নশিপ
* ১৯৯৪ ভারতীয় জাতীয় ম্যাচ প্লে চ্যাম্পিয়নশিপ, ভারতীয় জাতীয় স্ট্রোক প্লে চ্যাম্পিয়নশিপ

পেশাদার হিসেবে জয়
------------------

### ফিউচার ট্যুর জয়

* ১৯৯৬ গ্রিন মাউন্টেন ন্যাশনাল ফিউচার গলফ ক্লাসিক
* ২০০৪ ফ্রাই ক্লাসিক, হান্টার্স ওক ফিউচার গলফ ক্লাসিক

### অন্যান্য জয়

* ২০০২ মালয়েশিয়ান ওপেন

দলগত উপস্থিতি
-------------

**পেশাদার**

* বিশ্বকাপ (ভারতের প্রতিনিধিত্ব): ২০০৮

তথ্যসূত্র
---------

1. ↑  "Vani, Sharmila will join Aditi as Indian women's golf gains more attention"। Women's Indian Open। সংগ্রহের তারিখ ২০ ফেব্রুয়ারি ২০১৯।
2. ↑  "Smriti Mehra is Women's Professional Golf Player of the Year"। *Times of India*। ১১ এপ্রিল ২০১২।
3. ↑  *Golf Digest*। ২৩ জুলাই ২০১০ ।  `|শিরোনাম=` অনুপস্থিত বা খালি (সাহায্য)

বহিঃসংযোগ
---------

* টেমপ্লেট:এলপিজিএ ফিউচার ট্যুরের প্রাক্তন খেলোয়াড়
* LPGA.com মেহরা এবং ভারতীয় গলফ সম্পর্কে নিবন্ধ
***একাত্তরের রণাঙ্গন*** একটি প্রামাণিক ইতিহাসমূলক গ্রন্থ যার রচয়িতা শামসুল হুদা চৌধুরী। লেখক জীবিকাসূত্রে বাংলাদেশের একজন বেতার প্রশাসক ছিলেন। তিন দশকব্যাপী রেডিও পাকিস্তান-এর একজন উচ্চ পদস্থ বেতার প্রশাসক হয়েও তিনি ১৯৭১-এর মুক্তিযুদ্ধের সময় কলকাতা থেকে প্রচারিত স্বাধীন বাংলা বেতার কেন্দ্র পরিচালনায় বিশেষ ভূমিকা রেখেছিলেন। তিনি ছিলেন স্বাধীন বাংলা বেতার কেন্দ্রের একজন পরিচালক।

"একাত্তরের রণাঙ্গন" শিরোনামীয় এই গ্রন্থে তিনি ১৯৭১-এ মুক্তিযুদ্ধ শুরুর পর প্রবাসে প্রথম বাংলাদেশ সরকার গঠন এবং বিশেষ করে "স্বাধীন বাংলা বেতার কেন্দ্র" পরিচালনার আনুপূর্ব ইতিহাস তিনি লিপিবদ্ধ করেছেন।

১৯৮৪ সালের ২২শে জুন ঢাকার আহমদ পাবলিশিং হাউজের পক্ষে আলহাজ্জ্ব মহিউদ্দিন আহমদ এই প্রামাণ্য গ্রন্থটি প্রকাশ করেন। প্রচ্ছদ এঁকেছিলেন শিল্পী কাইয়ুম চৌধুরী। গ্রন্থটি তিনি বঙ্গবন্ধু শেখ মুজিবের স্মৃতির উদ্দেশ্যে উৎসর্গ করেছিলেন। ১৯৯৬-এ গ্রন্তের পরিবর্ধিত ২য় সংস্করণ প্রকাশিত হয়।

কাঠামো
------

"একাত্তরের রণাঙ্গন" শিরোনামীয় এ গ্রন্থের পৃষ্ঠা সংখ্যা ৬৩৯ (৫ম সংস্করণ, এপিল ২০২১। এটি ১৪টি পরিচ্ছেদে বিভক্ত। প্রতিটি পরিচ্ছেদে যে সকল বিষয়াদি আলোচনা করা হয়েছে তার তালিকা সূচীপত্রে বর্ণনা করা হয়েছে।

প্রামাণিক দলিলসমূহ
------------------

* সাংবাদিক ডিভিড ফ্রষ্ট কর্তৃক গৃহীত বঙ্গবন্ধু শেখ মুজবুর রহমানের সাক্ষাৎকার।
* ১৯৭১’র ২৫ মার্চ রাতে গণহত্যার ভিডিওচিত্রের ধারক ড. নূরউল্লাহ’র সাক্ষাৎকার।
* মেজর শফিউল্লাহ বীর উত্তমের সাক্ষাৎকার।
* "উই রিভোল্ট" শিরোনামীয় মেজর জিয়ার আত্মকথা (সূত্র: সাপ্তাহিক বিচিত্রা, ২৬শে মার্চ, ১৯৭৪।)
* মেজর সি. আর. দত্তের সাক্ষাৎকার।
* অধ্যাপক আবুল ফজলের সাক্ষাৎকার।

তথ্যসূত্র
---------

1. ↑  "একাত্তরের রণাঙ্গন"। ৫ অক্টোবর ২০২১ তারিখে মূল থেকে আর্কাইভ করা। সংগ্রহের তারিখ ৫ অক্টোবর ২০২১।
2. ↑  একাত্তরের রণাঙ্গন
**অসীম কুমার উকিল** একজন বাংলাদেশী রাজনীতিবিদ যিনি নেত্রকোণা-৩ আসনের সংসদ সদস্য।

প্রারম্ভিক জীবন
---------------

অসীম কুমার উকিলের জন্ম নেত্রকোণা জেলায়। তার স্ত্রী ও সাবেক সংসদ সদস্য অপু উকিল বাংলাদেশ যুব মহিলা লীগের প্রতিষ্ঠাতা সাধারণ সম্পাদক ও সংরক্ষিত নারী আসনের সাবেক সংসদ সদস্য।

রাজনৈতিক জীবন
-------------

কুমারের রাজনৈতিক জীবন শুরু বাংলাদেশ ছাত্রলীগের মাধ্যমে। বর্তমানে তিনি বাংলাদেশ আওয়ামী লীগের সাংস্কৃতিক সম্পাদক। পূর্বে তিনি বাংলাদেশ ছাত্রলীগের সাধারণ সম্পাদক এবং আওয়ামী লীগের উপ-প্রচার সম্পাদক ছিলেন। তিনি ২০১৮ সালের একাদশ জাতীয় সংসদ নির্বাচনে সংসদ সদস্য নির্বাচিত হন।

সমালোচনা
--------

২০১৯ সালের ১১ ডিসেম্বর অসীম কুমার উকিল এবং তার স্ত্রী অপু উকিলের বিরুদ্ধে দুর্নীতির অভিযোগ এনে তদন্তপূর্বক আইনগত ব্যবস্থা নিতে দুর্নীতি দমন কমিশনের কাছে আবেদন করেন নেত্রকোনা জেলা কৃষকলীগের সভাপতি কেশব রঞ্জন সরকার। কিন্তু দুদক কোনো পদক্ষেপ না নেওয়ায় ২০২০ সালের ৮ মার্চ আইনজীবী তৌহিদুল ইসলাম কেশব রঞ্জন সরকারের পক্ষে হাইকোর্টে রিট আবেদন করেন। এ রিট আবেদনের ওপর প্রাথমিক শুনানি শেষে হাইকোর্ট দুদককে রিটকারীর আবেদন নিষ্পত্তি করার জন্য মৌখিকভাবে নির্দেশ দেয়।

তাছাড়াও বর্তমান সংসদ সদস্য হওয়ার দরুন আরও নানা রকম সমালোচনার মুখোমুখি হয়েছেন তিনি। তৃণমূল আওয়ামী লীগের ও সহযোগী সংগঠনের অনেক নেতাকর্মির দাবি, এমপি হবার পর তৃণমূলের কর্মীদের থেকে তিনি অনেকটা বিচ্ছিন্ন হয়ে গেছেন।

তথ্যসূত্র
---------

1. ↑  "নির্বাচনী এলাকাঃ ১৫৯ নেত্রকোনা-৩"। *বাংলাদেশ জাতীয় সংসদ*। ২০২১-০৫-২৪ তারিখে মূল থেকে আর্কাইভ করা। সংগ্রহের তারিখ ২৪ মে ২০২১।
2. ↑  "অসীম কুমার উকিল"। *দৈনিক প্রথম আলো*। সংগ্রহের তারিখ ৩১ ডিসেম্বর ২০১৮।
3. ↑  "নেত্রকোনা ৩: বেসরকারিভাবে নৌকার প্রার্থী অসীম কুমার উকিল বিজয়ী"। *দৈনিক ইত্তেফাক*। ৩০ ডিসেম্বর ২০১৮। সংগ্রহের তারিখ ৩১ ডিসেম্বর ২০১৮।
4. ↑  "নেত্রকোনা-৩: নৌকায় ভোট দিয়ে উন্নয়নের সুযোগ দিন- অসীম কুমার উকিল"। *দৈনিক যুগান্তর*। ২৭ ডিসেম্বর ২০১৮। সংগ্রহের তারিখ ৩১ ডিসেম্বর ২০১৮।
5. ↑  "নেত্রকোনা-৩: আওয়ামী লীগের নতুন মুখ অসীম কুমার উকিল"। *দৈনিক কালের কণ্ঠ*। ২৬ নভেম্বর ২০১৮। সংগ্রহের তারিখ ৩১ ডিসেম্বর ২০১৮।
6. ↑  "অসীম কুমার উকিল ও অপু উকিলের দুর্নীতির অভিযোগ তদন্তে রিট"। *দৈনিক কালের কণ্ঠ*। ১০ মার্চ ২০২০। সংগ্রহের তারিখ ২৪ মে ২০২১।
7. ↑  "অসীম উকিল ও অপু উকিলের দুর্নীতি প্রশ্নে দুদকে করা আবেদন নিষ্পত্তির নির্দেশ"। *বাংলাদেশ প্রতিদিন*। ১১ মার্চ ২০২০। সংগ্রহের তারিখ ২৪ মে ২০২১।
**কাতলা** বা **কাতল** (বৈজ্ঞানিক নাম: ***Catla catla***) হচ্ছে **Cyprinidae** পরিবারের *Catla* গণের একটি স্বাদুপানির মাছ। এ মাছ বাংলাদেশ ও ভারতে খুব জনপ্রিয়। এটি বাংলাদেশ ও ভারতের স্থানীয় মাছ।

বর্ণনা
------

এ মাছের মাথা দেহের অনুপাতে বড় এবং দেহ দৈর্ঘ্যের অনুপাতে বেশ চওড়া এবং দুই পাশ চ্যাপ্টা। আঁইশ দাঁতালো ও বড় বড়। মাথা ও পৃষ্ঠ ধূসর, দেহের পাশে রুপালি এবং পেট সাদা। প্রাকৃতিক আবাসে এরা ১.৮০ মিটার লম্বা এবং ওজন ৪৫ কেজি পর্যন্ত হতে পারে।

বিস্তৃতি
--------

বাংলাদেশ, ভারত, নেপাল, পাকিস্তান ও মায়ানমার অঞ্চলে পাওয়া যায়। ভারতের সমুদ্রবেষ্টিত দ্বীপের নদীতে শ্রীলঙ্কা এবং চীনে এদের অনুপ্রবেশ ঘটেছে। এটি নদী, পুকুর, বিল, হাওর, বাওর ইত্যাদি জলাশয়ের উপরিস্তরে বসবাসকারী মিষ্টি জলের মাছ।

খাদ্য
-----

সাধারণত জলাশয়ের মধ্য ও উপরের স্তরে থাকতে পছন্দ করে। এরা সাধারণত প্রাণী প্লাংকটনের তুলনায় উদ্ভিদ প্লাংকটন বেশি খেয়ে থাকে। ক্রাসটেসিয়া, রটিফার, কীটপতঙ্গ, শৈবাল ও অন্যান্য জলজ উদ্ভিদ এদের প্রধান খাবার।

প্রজনন
------

দুই বছরেই এরা প্রাপ্তবয়স্ক হয়ে থাকে। বর্ষাকালে প্লাবিত নদীতে (বিশেষত জলজ উদ্ভিদময় স্থানে) প্রজনন করে থাকে। এক প্রজনন ঋতুতে একটি মা মাছ প্রায় পনের থেকে ছাব্বিশ লক্ষ ডিম দিয়ে থাকে যা মাছের বয়স, দৈর্ঘ্য ও ওজনের এবং ডিম্বাশয়ের দৈর্ঘ্য ও ওজনের উপর নির্ভর করে কমবেশি হতে পারে। বর্তমানে এদের কৃত্রিম পদ্ধতিতে পুকুরে ডিম উৎপাদন করা হয়।

চাষ পদ্ধতি
----------

কাতল মাছের চাষ পদ্ধতি খুব সহজ। রুই জাতীয় অন্যান্য মাছের সাথে এই মাছ সহজেই চাষ করা যায়। এই মাছ খুব দ্রুত বৃদ্ধি পায়। গবেষণায় দেখা গেছে এই মাছ মাসে ৭.৫ থেকে ১০ মি.মি. লম্বা হয়। ধানক্ষেতে এদের বৃদ্ধি আরো বেশি। কারণ ধানক্ষেত সংলগ্ন শৈবাল এদের প্রিয় খাদ্য।

রন্ধনপ্রণালী
------------

ভাজা, ঝোল জনপ্রিয়। মাথা বড় বলে মুড়িঘণ্ট রান্নার জন্য বেশ উপযোগী।

বাংলাদেশে বর্তমান অবস্থা এবং সংরক্ষণ
------------------------------------

আইইউসিএন বাংলাদেশ (২০০০) এর লাল তালিকা অনুযায়ী এই প্রজাতিটি বাংলাদেশে হুমকির সম্মুখীন নয়।

আরও দেখুন
---------

* বাংলাদেশের মাছের তালিকা
* বাংলাদেশের স্বাদুপানির মাছের তালিকা
* বাংলাদেশের সংরক্ষিত মাছের তালিকা

তথ্যসূত্র
---------

1. ↑
2. 1 2  এ কে আতাউর রহমান, গাউছিয়া ওয়াহিদুন্নেছা চৌধুরী (অক্টোবর ২০০৯)। "স্বাদুপানির মাছ"। আহমেদ, জিয়া উদ্দিন; আবু তৈয়ব, আবু আহমদ; হুমায়ুন কবির, সৈয়দ মোহাম্মদ; আহমাদ, মোনাওয়ার। *বাংলাদেশ উদ্ভিদ ও প্রাণী জ্ঞানকোষ*। **২৩** (১ সংস্করণ)। ঢাকা: বাংলাদেশ এশিয়াটিক সোসাইটি। পৃষ্ঠা ৫৭–৫৮। আইএসবিএন 984-30000-0286-0 `|আইএসবিএন=` এর মান পরীক্ষা করুন: invalid prefix (সাহায্য)।
3. ↑
**অমলা পাল** (ইংরেজি: Amala Paul) (জন্ম: ২৬ অক্টোবর, ১৯৯১) একজন ভারতীয় অভিনেত্রী যিনি তামিল, মালয়ালম ও তেলুগু চলচ্চিত্রে অভিনয় করেন। তিনি লাল যোশী পরিচালিত নীলাথামারা চলচ্চিত্রের মাধ্যমে নিজের অভিনয় জীবন শুরু করেন এবং সিন্ধু সামাভেলী তামিল মুভিতে বিতর্কিত চরিত্রে অভিনয় করে চলচ্চিত্র সমালোচকদের প্রশংসা কুড়ান।

শিক্ষা এবং চলচ্চিত্রে অভিনয়
----------------------------

অমলা নিরমলা উচ্চ মাধ্যমিক বিদ্যালয় থেকে মাধ্যমিক পাশ করেন এবং সেন্ট তেরেসা কলেজ থেকে কমিউনিক্যাটিভ ইংলিশ-এ স্নাতক সম্পন্ন করেন এবং মডেলিং এর দিকে ঝুঁকে পড়েন। তার মডেলিং ফটোশুট দেখে মালয়ালম পরিচালক লাল যোশী তাকে নীলাথামারা চলচ্চিত্রে সহ-অভিনেত্রী হিসেবে অভিনয় করার সুযোগ দেন।

ব্যক্তিগত জীবন
--------------

অমলা পাল তামিল চলচ্চিত্র অভিনেতা এ এল ভিজয় এর সাথে ১২ই জুন, ২০১৪ তে বিবাহ বন্ধনে আবদ্ধ হন। অতঃপর, জুলাই ২০১৬ তে অমলা-ভিজয় পৃথক থাকার সিদ্ধান্ত নেন।

চলচ্চিত্রের তালিকা
------------------

* নায়ক (২০১৩)
* আড়াই (২০১৯)

তথ্যসূত্র
---------

1. ↑  "Amala Paul celebrates her birthday in Phuket"। *Sify*। সংগ্রহের তারিখ ১৩ আগস্ট ২০১৬।
2. ↑  James, Anu (২৫ অক্টোবর ২০১৫)। "Happy birthday Amala Paul: Journey from cameo appearance to top paid actress of South India"। *International Business Times, India Edition*। সংগ্রহের তারিখ ১৩ আগস্ট ২০১৬।
3. ↑  "Working birthday for Amala Paul"। *Sify*। IANS। ২৬ অক্টোবর ২০১৩। সংগ্রহের তারিখ ১৩ আগস্ট ২০১৬।
4. ↑  "Working birthday for Amala Paul"। *The New Indian Express*। IANS। ২৬ অক্টোবর ২০১৩। সংগ্রহের তারিখ ১৩ আগস্ট ২০১৬।

বহিঃসংযোগ
---------


উইকিমিডিয়া কমন্সে **অমলা পল** সংক্রান্ত মিডিয়া রয়েছে।

* ইন্টারনেট মুভি ডেটাবেজে অমলা পল (ইংরেজি)


|  |  |
| --- | --- |
| কর্তৃপক্ষ নিয়ন্ত্রণ উইকিউপাত্তে এটি সম্পাদনা করুন | 
* ভিআইএএফ
	+ ১
* ওয়ার্ল্ডক্যাট

 |
উয়েফা কাপ উইনার্স কাপের লোগো
**উয়েফা কাপ উইনার্স কাপ** (**ইউরোপীয়ান কাপ উইনার্স কাপ** বা **সি২** নামেও পরিচিত) একটি পেশাদার দলভিত্তিক ফুটবল প্রতিযোগিতা। এতে সর্বসাম্প্রতিক সময়ে অনুষ্ঠিত ইউরোপের বিভিন্ন ঘরোয়া কাপ বিজয়ীরা অংশগ্রহণ করে। এটি উয়েফা আয়োজিত অনেক আন্ত-ইউরোপীয় ক্লাব প্রতিযোগিতার একটি। এই প্রতিযোগিতা প্রথম শুরু হয় ১৯৬০-৬১ মৌসুমে এবং শেষ হয় ১৯৯৮-৯৯ মৌসুমে। প্রতিযোগিতাটিকে এরপর বাদ দিয়ে উয়েফা চ্যাম্পিয়নস লীগকে আরও বড় পরিসরে আনা হয়। বর্তমানে বিভিন্ন ঘরোয়া কাপ বিজয়ীরা উয়েফা কাপে অংশগ্রহণের সুযোগ পায়।

যখন এই প্রতিযোগিতার অস্তিত্ত্ব ছিল, তখন এটি ইউরোপের তিনটি প্রধান পেশাদার ক্লাবের প্রতিযোগিতার মধ্যে দ্বিতীয় সম্মানজনক প্রতিযোগিতা হিসেবে চিহ্নিত ছিল। বাকী দুটি প্রতিযোগিতার মধ্যে এটির আগে ছিল ইউরোপীয়ান কাপ/উয়েফা চ্যাম্পিয়নস লীগ এবং পিছনে ছিল উয়েফা কাপ। অবশ্য অনেক ধারাভাষ্যকার মনে করতেন তিনটি প্রতিযোগিতার মধ্যে কাপ উইনার্স কাপ জেতা সবচেয়ে সহজ।

১৯৭২ সাল থেকে এই প্রতিযোগিতার বিজয়ী দল ইউরোপীয়ান কাপের (পরবর্তীকালে উয়েফা চ্যাম্পিয়নস লীগ) বিজয়ী দলের সাথে ইউরোপীয়ান সুপার কাপ প্রতিযোগিতায় খেলত। ১৯৯০ দশকের শেষের দিকে চ্যাম্পিয়নস লীগের কলেবর বাড়িয়ে কাপ উইনার্স কাপলে বন্ধ করে দেয়া হয়। উইরোপীয়ান সুপার কাপে কাপ উইনার্স কাপ বিজয়ীর স্থানটি দখল করে উয়েফা কাপ বিজয়ী দল।

শুরু থেকে ১৯৯৪ সাল পর্যন্ত এটি 'ইউরোপীয়ান কাপ উইনার্স কাপ' নামে পরিচিত ছিল। ১৯৯৪-৯৫ মৌসুম থেকে নাম পরিবর্তন করে 'উয়েফা কাপ উইনার্স কাপ' রাখা হয়।

আরও দেখুন
---------

* উয়েফা কাপ উইনার্স কাপ রেকর্ড
* উয়েফা চ্যাম্পিয়নস লীগ
* উয়েফা কাপ
* ক্রীড়া অনুষ্ঠানের তালিকা

তথ্যসূত্র
---------

1. ↑  "UEFA Cup Winners' Cup - winners and history"। *www.footballhistory.org*। সংগ্রহের তারিখ ২০২৪-০২-১০।

বহিঃসংযোগ
---------

*
**পাতি সরালি** (বৈজ্ঞানিক নাম: *Dendrocygna javanica*), **ছোট সরালি**, **সরালি** বা **গেছো হাঁস** Anatidae (অ্যানাটিডি) গোত্র বা পরিবারের অন্তর্গত *Dendrocygna* গণের অন্তর্ভুক্ত সুলভ এক প্রজাতির হাঁস। পাখিটি বাংলাদেশ, ভারত ছাড়াও দক্ষিণ ও দক্ষিণ-পূর্ব এশিয়ার বিভিন্ন দেশে দেখা যায়। পাতি সরালির বৈজ্ঞানিক নামের অর্থ *জাভার বৃক্ষবাসী হাঁস* (গ্রিক: *dendron* = বৃক্ষ, *cygnus* = হাঁস;লাতিন: *javanica* = জাভা দ্বীপের অধিবাসী)। সারা পৃথিবীতে এক বিশাল এলাকা জুড়ে এরা বিস্তৃত, প্রায় ৫৬ লক্ষ ৭০ হাজার বর্গ কিলোমিটার এলাকা জুড়ে এদের আবাস। বিগত কয়েক দশক ধরে এদের সংখ্যা কমছে, তবে এখনও আশঙ্কাজনক পর্যায়ে যেয়ে পৌঁছেনি। সেকারণে আই. ইউ. সি. এন. এই প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত।

স্বভাবে এরা নিশাচর; রাতে খাবারের সন্ধানে চরে বেড়ায়। এছাড়া দিনে জলমগ্ন ধানক্ষেত ও বড় জলাশয়ের আশেপাশে দলবদ্ধভাবে বিচরণ করে। এরা গাছের ডালে চড়ে বসতে পারে এবং কখনো কখনো গাছের গর্তে বাসা করে। এদের দেহ বাদামি ও গলা লম্বা। এদের ডানা যথেষ্ট চওড়া আর ওড়ার সময় শিষের মত শব্দ উৎপন্ন করে। বড় সরালির মত এর লেজের গোড়া হালকা নয়, খয়েরি রঙের।

তথ্যসূত্র
---------

1. 1 2  "*Dendrocygna javanica*"। The IUCN Red List of Threatened Species। ১৫ অক্টোবর ২০১৩ তারিখে মূল থেকে আর্কাইভ করা। সংগ্রহের তারিখ ১৮ অক্টোবর ২০১৩।
2. ↑  রেজা খান (২০০৮)। *বাংলাদেশের পাখি*। ঢাকা: বাংলা একাডেমী। পৃষ্ঠা ১১৪। আইএসবিএন 9840746901।
3. 1 2 3  জিয়া উদ্দিন আহমেদ (সম্পা.) (২০০৯)। *বাংলাদেশ উদ্ভিদ ও প্রাণী জ্ঞানকোষ: পাখি, খণ্ড: ২৬*। ঢাকা: বাংলাদেশ এশিয়াটিক সোসাইটি। পৃষ্ঠা ১৩–১৪।
4. ↑  "Lesser Whistling-duck, *Dendrocygna javanica*"। BirdLife International। ২০১৫-১০-২৩ তারিখে মূল থেকে আর্কাইভ করা। সংগ্রহের তারিখ ২০১৩-০৯-১৮।

বহিঃসংযোগ
---------

* পাখি প্রবেশদ্বার

উইকিমিডিয়া কমন্সে **পাতি সরালি** সংক্রান্ত মিডিয়া রয়েছে।

* ডাক[*স্থায়ীভাবে অকার্যকর সংযোগ*]
* the Internet Bird Collection, আলোকচিত্র ও ভিডিও।
**জানকীনাথ বসু** (২৮ মে, ১৮৬০ – ২ ডিসেম্বর, ১৯৩৪) ছিলেন ভারতীয় উকিল এবং আইনজীবী। তিনি ভারতের স্বাধীনতা আন্দোলনের নেতৃত্বদানকারী সুভাষচন্দ্র বসু ও ব্যারিস্টার শরৎচন্দ্র বসুর পিতা।

জন্ম ও শিক্ষাজীবন
-----------------

জানকীনাথ বসু ১৮৬০ খ্রিস্টাব্দের ২৮ মে বর্তমান পশ্চিমবঙ্গের দক্ষিণ ২৪ পরগনা জেলার কোদালিয়া গ্রামে পিতা হরনাথ বসুর চতুর্থ পুত্র হিসেবে জন্মগ্রহণ করেন। তিনি অ্যালবার্ট স্কুল থেকে ম্যাট্রিক পাশ করে কিছুুুুুকাল সেন্ট জেভিয়ার্স কলেজে পড়ার পর পরবর্তীতে *জেনারেল অ্যাসেম্বলি ইন্সটিটিউটে* (বর্তমানে স্কটিশ চার্চ কলেজ) এবং রাভেনশো কলেজে পড়াশোনা করেন এবং সেখান থেকে তিনি স্নাতক হন।

কর্মজীবন
--------

১৮৮৫ খ্রিস্টাব্দে তিনি কটকের আদালতে ওকালতি অনুশীলন শুরু করেন এবং পরবর্তীতে সেখানকার আইনজীবী হয়েছিলেন। ১৯০১ খ্রিস্টাব্দে তিনি কটক মিউনিসিপ্যালিটির প্রথম বেসরকারি সভাপতি নির্বাচিত হন। তিনি সরকারী প্লেডার নিযুক্ত হন। ১৯১২ খ্রিস্টাব্দে তিনি বঙ্গীয় ব্যবস্থাপক সংস্থার সদস্য হন এবং তাঁকে *রায় বাহাদুর* উপাধিতে ভূষিত করা হয়। পরবর্তীতে ১৯১৭ খ্রিস্টাব্দে জেলা ম্যাজিস্ট্রেটের সঙ্গে মতানৈক্যকের কারণে তিনি সরকারি উকিল ও পাবলিক প্রসিকিউটর পদে ইস্তফা দেন এবং ১৯৩০ খ্রিষ্টাব্দে সরকারের দমননীতির প্রতিবাদে *রায় বাহাদুর* উপাধি ত্যাগ করেন।

ব্যক্তি জীবন
------------

জানকীনাথ ছিলেন হরনাথ বসু এবং কামিনী বসুর পুত্র। তাঁর ভাইয়েরা ছিলেন যদুনাথ বসু, কেদারনাথ বসু ও দেবেন্দ্রনাথ বসু। তিনি ১৮৮০ খ্রিস্টাব্দে উত্তর কলকাতার হাটখোলার বিখ্যাত কায়স্থ ভরদ্যাজ বংশের প্রভাবতী দেবীর সাথে বিবাহবন্ধনে আবদ্ধ হন, যিনি শরৎচন্দ্র বসু এবং সুভাষচন্দ্র বসু সহ তাদের আট পুত্র এবং ছয় কন্যার শিক্ষায় যথেষ্ট ভূমিকা রেখেছিলেন। কলকাতায় থাকাকালীন তিনি ব্রাহ্মসমাজের নেতাদের সংস্পর্শে আসেন এবং তাদের ভাবধারা তাঁকে গভীরভাবে প্রভাবিত করে। আইনজীবী হিসেবে তাঁর কর্মজীবন তাঁকে ভারতীয় স্বাধীনতা আন্দোলনের বিভিন্ন ধর্মীয় এবং রাজনৈতিক ব্যক্তিত্বের সংস্পর্শে নিয়ে আসে। ফলে তিনি তাঁর অনেক আদর্শ এবং ভাবধারাকে খুব অল্প বয়সেই তাঁর নবম পুত্র সুভাষের মধ্যে সঞ্চারিত করতে পেরেছিলেন।

তথ্যসূত্র
---------

1. 1 2 3 4 5  Ashu Pasricha (২০০৮)। "Life and Times"। *Encyclopaedia of Eminent Thinkers (vol. : 16 The Political Thought Of Subhas Chandra Bose)*। Concept Publishing Company। পৃষ্ঠা 12–14। আইএসবিএন 978-81-8069-496-7।
2. ↑  Mihir Bose (২০০৪)। *Raj, Secrets, Revolution: A Life of Subhas Chandra Bose*। Grice Chapman Publishing। পৃষ্ঠা 29–। আইএসবিএন 978-0-9545726-4-8।
3. ↑  *An Indian Pilgrim: An Unfinished Autobiography And Collected Letters 1897-1921*, Subhas Chandra Bose, Asia Publishing House, London, 1965, p. 1
4. ↑  *An Indian Pilgrim: An Unfinished Autobiography* (*Netaji:Collected Works, Vol.1*) , Subhas Chandra Bose, Oxford University Press, 1997, p. 244
5. 1 2  বসু, সুভাষচন্দ্র বসু (১৯৪৫)। *ভারত পথিক: নেতাজি সুভাষচন্দ্র বসুর আত্মজীবনী*। এলগিন রোড, কলিকাতা: সিগনেট প্রেস। পৃষ্ঠা ১০–১৩।

| * দে
* স
বসু পরিবার |
| --- |
| ১ম প্রজন্ম | 
* জানকীনাথ বসু
* প্রভাবতী বসু (দত্ত)

 |
| ২য় প্রজন্ম | 
* শরৎচন্দ্র বসু
* সুভাষচন্দ্র বসু
* এমিলি শেঙ্কল

 |
| ৩য় প্রজন্ম | 
* অনিতা বসু পাফ
* অর্ধেন্দু বসু
* শিশির কুমার বসু
* সুব্রত বসু

 |
| ৪র্থ প্রজন্ম | 
* সুগত বসু
* শর্মিলা বসু
* সুমন্ত্র বসু

 |
**এদুয়ার্দো ফ্রেই রুইস-তাগ্‌লে** (স্পেনীয় ভাষায়: Eduardo Frei Ruiz-Tagle) (জন্ম ২৪শে জুন, ১৯৪২) ১৯৯৪ সাল থেকে ২০০০ সাল পর্যন্ত চিলির রাষ্ট্রপতি ছিলেন। তিনি চিলির প্রাক্তন রাষ্ট্রপতি এদুয়ার্দো ফ্রেই মোন্তাল্‌বার বড় ছেলে। বর্তমানে তিনি চিলির সিনেটের সভাপতি।

সান্তিয়াগোতে জন্ম নেয়া রুইস-তাগ্‌লে চিলি বিশ্ববিদ্যালয়ে পুরকৌশল বিষয়ে পড়াশোনা করেন। ছাত্রাবস্থায় রাজনীতি করতেন এবং ১৯৫৮ সালে বাবার রাজনৈতিক দলে যোগ দেন। ১৯৬৪ সালে নির্বাচনে বাবার পক্ষে সক্রিয় প্রচারণা চালান। ১৯৬৯ থেকে ১৯৮৮ সাল পর্যন্ত ব্যবসায় মনোযোগ দেন। তিনি এসময় চিলির বৃহত্তম প্রকৌশল কোম্পানির একজন অংশীদার ছিলেন। ১৯৮৮ সালে তিনি তার ব্যবসার শেয়ার বেচে দিয়ে রাজনীতিতে যোগ দেন। ১৯৮৯ সালে সান্তিয়াগো থেকে সিনেটর নির্বাচিত হন। ১৯৯১ সালে তিনি পার্তিদো দেমক্রাতিকো ক্রিস্তিয়ানো-র (Partido Demócratico Cristiano) সভাপতি হন। ১৯৯৩ সালের ১১ই ডিসেম্বর তিনি ৫৮% ভোট পেয়ে চিলির রাষ্ট্রপতি নির্বাচিত হন। ১৯৯৪ সালের ১১ই মার্চে শাসনকাজ শুরু করেন। তিনি চিলির ক্ষমতাশালী সেনাবাহিনী প্রধান পিনোশে-কে না চটিয়ে দেশটির ভঙ্গুর গণতন্ত্র স্থিতিশীল অবস্থায় ফিরিয়ে আনার প্রয়াস পান। ২০০০ সালে নিজ দলের নতুন নির্বাচিত রাষ্ট্রপতি রিকার্দো কার্লোসের কাছে ক্ষমতা হস্তান্তর করেন। ২০০৫ সালে সংসদীয় নির্বাচনে দাঁড়িয়ে সিনেটর পদে জয়লাভ করেন। ২০০৬ সালে সিনেটের সভাপতি হন। তার বাবাও প্রেসিডেন্ট পদ ছাড়ার পর সিনেট সভাপতি হয়েছিলেন।

প্রাথমিক জীবন
-------------

ফ্রেই সান্তিয়াগো এডুয়ার্ডো ফ্রি মন্টালভা এবং মারিয়া রুয়েজ-ট্যাগেল জিমিয়েজে জন্মগ্রহণ করেন। তিনি লুইস ক্যাম্পিনো ইনস্টিটিউট থেকে স্কুল সম্পন্ন করেন। এরপর তিনি চিলি বিশ্ববিদ্যালয়ে পড়াশোনা করেন, যেখানে তিনি সিভিল ইঞ্জিনিয়ার হিসাবে স্নাতক ডিগ্রি অর্জন করেন, পরবর্তীতে জলবিদ্যুৎ বিশেষজ্ঞে স্নাতকোত্তর। তিনি ব্যবস্থাপনায় উন্নত কোর্সও সম্পন্ন করেন।

তথ্যসূত্র
---------

1. ↑  Chile, BCN Biblioteca del Congreso Nacional de (২০২০)। "Eduardo Frei Ruiz-Tagle. Presidentes de la República en el Congreso Nacional"। *bcn.cl*। সংগ্রহের তারিখ ২০২৪-০২-১০।

বহিঃসংযোগ
---------

* সরকারি জীবনী  ওয়েব্যাক মেশিনে আর্কাইভকৃত ১১ আগস্ট ২০০৪ তারিখে (স্পেনীয় ভাষায়)
**কথাসরিৎসাগর** আনুমানিক খ্রিষ্টীয় একাদশ শতাব্দীতে বিশিষ্ট কাশ্মীরি কবি সোমদেব কর্তৃক রচিত ভারতীয় কিংবদন্তি, রূপকথা ও লোককথার সংকলন। সংস্কৃতে *কথাসরিৎসাগর* শব্দটির অর্থ *গল্পনদীর মহাসমুদ্র*।

১২৪টি অধ্যায়বিশিষ্ট মোট ১৮টি গ্রন্থে বিভক্ত *কথাসরিৎসাগর*-এ গদ্যাংশ ছাড়াও রয়েছে ২১ হাজারেরও বেশি শ্লোক। গ্রন্থের কেন্দ্রীয় কাহিনিটি হল কিংবদন্তি রাজা উদয়নের পুত্র নরবাহনদত্তের অভিযানের গল্প। এই কেন্দ্রীয় কাহিনিটির সঙ্গে বহুসংখ্যক উপকাহিনি যুক্ত করে রচনা করা হয় ভারতের বৃহত্তম কথাসংগ্রহ *কথাসরিৎসাগর*।

দাবি করা হয়, *কথাসরিৎসাগর* গ্রন্থটির মূলত দক্ষিণ ভারতের পৈশাচী উপভাষায় রচিত গুণাঢ্যের *বৃহৎকথা* অবলম্বনে রচিত। কিন্তু যে কাশ্মীরি *বৃহৎকথা* অবলম্বনে সোমদেব তার গ্রন্থটি রচনা করেন, তা পৈশাচী গ্রন্থটির থেকে অনেকাংশেই পৃথক। কারণ কাশ্মীরে *বৃহৎকথা*র দুটি সংস্করণ প্রচলিত ছিল। এছাড়াও নেপালের বুদ্ধস্বামী রচিত *বৃহৎকথাশ্লোকসংগ্রহ* গ্রন্থটিও কাশ্মীরে প্রচলিত ছিল। *পঞ্চতন্ত্র*-এর মতো *কথাসরিৎসাগর*-ও বিশ্বের বিভিন্ন ভাষায় অনূদিত হয়। উল্লেখ্য, *পঞ্চতন্ত্র* গ্রন্থের মূল সূত্র *বৃহৎকথা*।

আরও দেখুন
---------

* *পঞ্চতন্ত্র*
* *হিতোপদেশ*
* *বৃহৎকথা*

তথ্যসূত্র
---------

* The Katha Sarit Sagara, or Ocean of the Streams of Story, Translated by C.H.Tawney, 1880
**সত্যেন্দ্র চন্দ্র মিত্র** (২৩ ডিসেম্বর ১৮৮৮ - ২৭ অক্টোবর ১৯৪২) একজন ভারতীয় মুক্তিযোদ্ধা,  যিনি বিপ্লবী হিসাবে তার রাজনৈতিক জীবন শুরু করেছিলেন এবং যুগান্তর পার্টির সাথে যুক্ত ছিলেন। ১৯১৬ সালে তাকে পদ্মা নদীর (বর্তমানে বাংলাদেশে) মাঝখানে জাজিরা চরে গ্রেপ্তার করা হয়েছিল এবং যুদ্ধের পরে তাকে মুক্তি দেওয়া হয়েছিল। তিনি পড়াশোনা চালিয়ে যান এবং কলকাতার হাইকোর্টে অ্যাডভোকেট হওয়ার পরে, তিনি দেশবন্ধু চিত্তরঞ্জন দাশের প্রতিষ্ঠিত স্বরাজ পার্টিতে যোগ দেন। তৎকালীন ব্রিটিশ প্রশাসন স্বরাজ পার্টির সাফল্যে ভয় পেয়ে বিপ্লবের আশঙ্কা করেছিল। এরপরেই তিনি ১৯২৪ থেকে ১৯২৭ সাল পর্যন্ত স্বরাজ পার্টির সহকর্মী নেতাজি সুভাষ চন্দ্র বসু এবং অনিল বারান রায় সহ বার্মার মান্দালয় জেলে বন্দী ছিলেন। মুক্তি পাওয়ার পরে, তিনি ১৯২৭ সালে কেন্দ্রীয় সংসদের পূর্বসূরি কেন্দ্রীয় আইনসভায় বিনা প্রতিদ্বন্দ্বিতায় নির্বাচিত হয়েছিলেন। তিনি ১৯২৭-২৮ সালে দ্য এজ অফ কনসেন্ট কমিটির সদস্য ছিলেন যাতে মেয়েরা এবং ছেলেরা যে বয়সে বিয়ে করতে পারে তা নির্ধারণ করার জন্য সংসদ সদস্যদের সমন্বয়ে গঠিত হয়েছিল। এটি ১৯৯৯ সালে বাল্যবিবাহ নিয়ন্ত্রণ সংস্থায় পরিণত হয় এবং এটি সারদা আইন হিসাবে জনপ্রিয় হিসাবে পরিচিত। কেন্দ্রীয় পরিষদে রাজনৈতিক বন্দীদের কল্যাণ ও মুক্তির জন্য তিনি অক্লান্তভাবে লড়াই করেছিলেন। পণ্ডিত মতিলাল নেহেরু যখন নেতা ছিলেন তখন তিনি স্বরাজ পার্টির চিফ হুইপ নির্বাচিত হয়েছিলেন। স্বরাজ পার্টি তখন কংগ্রেস পার্টিতে একীভূত হয়েছিল। ১৯৩৪ সালে তিনি ওই বছর সাধারণ নির্বাচনে পরাজিত হয়ে কলকাতায় ফিরে আসেন। পরে তিনি ১৯৩৭ সাল থেকে ২৭ অক্টোবর ১৯৪২ সালে তার মৃত্যুর আগ পর্যন্ত বেঙ্গল লেজিসলেটিভ কাউন্সিলের (অবিভক্ত বাংলার) সভাপতি ছিলেন। তিনি তার স্ত্রী উমা মিত্র এবং একমাত্র সন্তান আরতি দত্তকে রেখে গেছেন।

তথ্যসূত্র
---------

1. ↑  "INDIAN HISTORY COLLECTIVE"। *indianhistorycollective.com*। সংগ্রহের তারিখ ২০২২-০১-১৩।
**নাসের শাহরিয়ার জাহেদী মহুল** একজন ঝিনাইদহের রাজনীতিবিদ ব্যবসায়ী, সমাজকর্মী। তিনি দ্বাদশ জাতীয় সংসদ নির্বাচনে ঝিনাইদহ-২ আসনের সংসদ সদস্য নির্বাচিত হন।

কর্মজীবন
--------

মো. নাসের শাহরিয়ার জাহেদী ঔষধ প্রস্তুকারক কোম্পানি রেডিয়েন্ট ফার্মাসিউটিক্যালসের চেয়ারম্যান এবং জাহেদী ফাউন্ডেশনের নির্বাহী পরিচালক। তিনি যশোরে অবস্থিত দেশের প্রথম বেসরকারি উদ্যোগে গঠিত ফুটবল অ্যাকাডেমি ‘শামস-উল-হুদা ফুটবল একাডেমি’র প্রতিষ্ঠাতা ও সভাপতি।

নাসের শাহরিয়ার জাহেদী যশোর বিজ্ঞান ও প্রযুক্তি বিশ্ববিদ্যালয়ের (যবিপ্রবির) সর্বোচ্চ নীতি নির্ধারণী ফোরাম রিজেন্ট বোর্ডেরও একজন সদস্য এবং ক্যাডেট কলেজ ক্লাব লিমিটেডের পরিচালনা পর্ষদের একাধিকবারের নির্বাচিত সভাপতি। তিনি ইস্ট ওয়েস্ট বিশ্ববিদ্যালয়ের ট্রাস্টি বোর্ডের একজন সদস্য। 
নাসের শাহরিয়ার জাহেদী মহুল বাংলাদেশ ফার্মাসিউটিক্যাল সোসাইটি (বিপিএস) এর প্রাক্তন সভাপতি

রাজনৈতিক জীবন
-------------

তিনি স্বতন্ত্র প্রার্থী হিসেবে দ্বাদশ জাতীয় সংসদ নির্বাচনে ঝিনাইদহ-২ আসনে প্রতিদ্বন্দ্বিতা করেন ও ১ লাখ ৩৬ হাজার ৭৭৮ ভোট পেয়ে জয়লাভ করেন।

তথ্যসূত্র
---------

1. ↑  "বিশিষ্ট সমাজকর্মী মনোনীত ঝিনাইদহের 'মহুল'"। *মানবজমিন*। সংগ্রহের তারিখ ৭ জানুয়ারি ২০২৪।
2. ↑  "বিজয়ী হয়ে স্বতন্ত্রপ্রার্থী মহুলের মিষ্টি উৎসব"। *এনটিভি*। ২০২৪-০১-০৮। সংগ্রহের তারিখ ২০২৪-০১-০৯।
২০১৮ সালের তোলা একটি ছবিতে একজন নারী পুলিশ কনস্টেবল
বাংলাদেশ পুলিশে নারীরা সর্বপ্রথম যোগ দিয়েছিলেন ১৯৭৪ সালে, ১৪ জন নারী এই বছর পুলিশের স্পেশাল ব্রাঞ্চে যোগ দেন, এদের মধ্যে সাতজন ছিলেন সাব ইন্সপেক্টর এবং বাকি সাতজন কনস্টেবল। ১৯৭৬ সাল ছিলো সেই বছর যখন নারীদের পুলিশ ইউনিফর্মে প্রথম দেখতে পাওয়া যায়, এই বছর ১৫ জন নারী ঢাকা মেট্রোপলিটন পুলিশে যোগ দেন, এদের মধ্যে কনস্টেবলও ছিলেন আবার সাব ইন্সপেক্টরও ছিলেন।

১৯৮৬ সালে মাত্র একজন নারী কর্মকর্তা হিসেবে পুলিশে ছিলেন, তিনি ছিলেন ফাতেমা বেগম, ফাতেমা বেগম ৫ম বিসিএস ব্যাচের মাধ্যমে বাংলাদেশ পুলিশে কর্মকর্তা (সহকারী সুপারিন্টেন্ডেন্ট) হিসেবে যোগ দিয়েছিলেন ১৯৮৬ সালেই। দুই বছর পর ১৯৮৮ সালে চারজন নারী ৭ম বিসিএস ব্যাচে পুলিশে কর্মকর্তা হিসেবে যোগ দিয়েছিলেন। ১৯৮৯ সাল থেকে ১৯৯৮ সাল পর্যন্ত পুলিশে নারী কর্মকর্তা নিয়োগ বন্ধ ছিলো, ১৯৯৯ সালে ১৮তম বিসিএস ব্যাচে আটজন নারী পুলিশে কর্মকর্তা হিসেবে যোগ দেন।

নারী পুলিশ সদস্যদের জন্য ২০০৮ সালের ২১ নভেম্বর গড়ে তোলা হয় বাংলাদেশ পুলিশ উইমেন্স নেটওয়ার্ক (বিপিডব্লিউএন)। সংগঠনটি নারী পুলিশের উন্নয়ন নিয়ে কাজ করে।

২০০৯ সালে হোসনে আরা বেগমকে ঢাকা ক্যান্টনমেন্ট থানার ওসি (ভারপ্রাপ্ত কর্মকর্তা) হিসেবে নিয়োগ দেওয়া হয়, তিনি ছিলেন বাংলাদেশের পুলিশের প্রথম নারী যিনি কোনো থানার ওসি হিসেবে নিয়োগ পান।

২০১১ সালের ২১ জুন কেবল নারীদের নিয়ে গঠিত হয় আর্মড পুলিশ ব্যাটালিয়নের একটি আলাদা ইউনিট।

২০১৫ সালে সর্বপ্রথম নারীদেরকে পুলিশ সার্জেন্ট হিসেবে নিয়োগ দেওয়া হয়। ২০১৬ সালের পুলিশে সপ্তাহে একজন নারী কর্মকর্তা পুলিশ কুচকাওয়াজের নেতৃত্ব দিয়েছিলেন তিনি ছিলেন চাঁদপুরের তৎকালীন পুলিশ সুপার শামসুন্নাহার।

বাংলাদেশ পুলিশের নারী সদস্যদের জন্য 'পুলিশ উইমেন অ্যাওয়ার্ড' নামের একটি পুরস্কার আছে। নারী পুলিশ সদস্যরা পুলিশ বিভাগে অনন্য সাধারণ কাজের স্বীকৃতিরূপ এই পুরস্কার প্রাপ্ত হয়ে থাকেন।

তথ্যসূত্র
---------

1. 1 2  "পুলিশে ৪৮ বছরে নারী সদস্য ৮ শতাংশ"। *দৈনিক ইত্তেফাক*। ১৩ মার্চ ২০২২।
2. 1 2  সিরাজুল ইসলাম (৭ মার্চ ২০২৩)। "পুলিশে নারী পুরুষ সমানতালে এগিয়ে"। *দৈনিক যুগান্তর*।
3. ↑  মোঃ রুবেল (১৮ জুন ২০১৪)। "নারী পুলিশ নেটওয়ার্কের সম্মেলন"। *প্রথম আলো*।
4. ↑  "দেশের প্রথম নারী ওসি হোসনে আরা বেগমঃ বাংলাদেশ পুলিশে এই প্রথমবারের মতো একজন নারী কর্মকর্তাকে থানার ভারপ্রাপ্ত কর্মকর্তা (ওসি) পদে নিয়োগ দেওয়া হয়েছে। ঢাকা মহানগর পুলিশের ক্যান্টনমেন্ট থানায় নিয়োগ পাওয়া ওই কর্মকর্তার নাম হোসনে আরা বেগম"। *বিডিনিউজ২৪ ডট কম*। ১৭ মে ২০০৯।
5. ↑  মানসুরা হোসাইন (৪ নভেম্বর ২০১৮)। "পুরো ব্যাটালিয়নের দায়িত্বে নারী"। *প্রথম আলো*।
6. ↑  মানসুরা হোসাইন (২৭ জানুয়ারী ২০১৬)। "রাজপথ সামলাচ্ছেন নারী সার্জেন্টরা"। *প্রথম আলো*।
7. ↑  "নারীর পক্ষে পুলিশঃ নারীর নেতৃত্বে প্রথম পুলিশ প্যারেড"। *প্রথম আলো*। ২৬ জানুয়ারী ২০১৬।
8. ↑  "পুলিশ উইমেন অ্যাওয়ার্ড পেলেন ৫ নারী পুলিশ"। *দৈনিক যুগান্তর*। ১ ডিসেম্বর ২০২২।
**অখিল নিয়োগী** (জন্ম: ২৫ অক্টোবর , ১৯০২ — মৃত্যু: ২১ ফেব্রুয়ারি, ১৯৯৩) একজন বাঙালি শিশুসাহিত্যিক। তিনি ***স্বপনবুড়ো*** ছদ্মনামেই অধিক পরিচিত। ব্রিটিশ ভারতবর্ষের পূর্ববঙ্গের অধুনা বাংলাদেশের ময়মনসিংহের সাঁকরাইল-টাঙ্গাইলে তিনি জন্মগ্রহণ করেন।

জন্ম ও শিক্ষা জীবন
------------------

অখিল নিয়োগীর পিতার নাম গোবিন্দ চন্দ্র নিয়োগী ও মাতা ভবতারিণী দেবী। পিতা টাঙ্গাইলের বিন্দুবাসিনী হাই স্কুলের নামকরা প্রধান শিক্ষক ছিলেন।

শিক্ষা ও কর্মজীবন
-----------------

স্কটিশ চার্চ কলেজিয়েট স্কুল থেকে ম্যাট্রিক এবং সিটি কলেজ থেকে আই.এসসি. পাশ করে সরকারি আর্ট কলেজে ভরতি হন। তখনই "শিশুসাথী" পত্রিকায় তার ধারাবাহিক উপন্যাস 'বেপরোয়া' প্রকাশিত হয়। আর্ট কলেজে ছাত্র থাকাকালে 'আর্টিস্ট ওয়েলফেয়ার সোসাইটি' র প্রতিষ্ঠাতা-সম্পাদক ছিলেন। সোসাইটির পক্ষ থেকে 'চিত্রা' নামে একটি পত্রিকা প্রকাশ করা হত। কমার্শিয়াল আর্টিস্ট হিসাবে অখিল নিয়োগী কর্মজীবন শুরু করেন। বাংলা চলচ্চিত্রের সঙ্গে অঙ্কনশিল্পী হিসাবে তার প্রথম যোগাযোগ। পরে গীতিকার, নির্দেশক, অভিনেতা প্রভৃতি ভূমিকায় তাঁকে দেখা গিয়েছে। রবীন্দ্রনাথের জীবদ্দশায় পশ্চিমবঙ্গ সরকারের প্রযোজনায় শ্রীনিকেতনের ওপর যে তথ্যচিত্র তৈরি হয়, তিনি তার চিত্রনাট্যকার ছিলেন। 'মুক্তির বন্ধনে' ছবিটি তিনি পরিচালনা করেন। ১৯৪৫ খ্রিস্টাব্দ থেকে যুগান্তর পত্রিকার 'ছোটদের পাততাড়ি' বিভাগের নিয়মিত লেখক ও পরিচালক ছিলেন। সেই সূত্রেই 'সব পেয়েছির আসর' গড়ে তোলেন। 'স্বপনবুড়ো' ছদ্মনামে তিনি ছোটদের জন্য গান লিখতেন এবং ক্রমে এই নামেই অধিক পরিচিত হন। ১৯৫২ খ্রিস্টাব্দে আন্তর্জাতিক শিশুরক্ষা সমিতির আহ্বানে ভিয়েনা যান। তার লেখা 'সাত সমুদ্র তেরো নদীর পারে' বইতেই প্রথম নেতাজীর স্ত্রী ও কন্যার কথা জানা যায়।

সম্মাননা
--------

সাহিত্যিক হিসাবে তিনি কয়েকটি পুরস্কার ও পদক পান। ১৯৮৮ খ্রিস্টাব্দে পশ্চিমবঙ্গ রাজ্য সরকার তাঁকে বিদ্যাসাগর পুরস্কার দিয়ে সম্মানিত করে।

প্রকাশিত গ্রন্থসমৃহ
-------------------

অখিল নিয়োগী র রচিথ উল্লেখযোগ্য গ্রন্থ-

* 'বাবুইবাসা বোর্ডিং'
* 'বনপলাশীর ক্ষুদে ডাকাত'
* 'বাস্তুহারা'
* 'পঙ্ক থেকে পদ্ম জাগে'
* 'ধন্যি ছেলে'
* 'কিশোর অভিযান'
* 'পালা-পার্বণ ছড়াছন্দ'
* 'ভুতুড়ে দেশ'
* 'খেলার সাথী'

মৃত্যু
------

অখিল নিয়োগী ইংরাজী ১৯৯৩ খ্রিস্টাব্দের ২১ শে ফেব্রুয়ারি প্রয়াত হন।

তথ্যসূত্র
---------

1. ↑  অঞ্জলি বসু সম্পাদিত "সংসদ বাঙালি চরিতাভিধান", ২য় খণ্ড, ২০১৯ খ্রি.
2. ↑  "সম্পাদক সমীপেষু: মহাকাশের মৃত্যু"। *www.anandabazar.com*। সংগ্রহের তারিখ ২০২২-০২-০৮।
3. ↑  Śāheda, Saiẏada Mohāmmada (১৯৮৮)। *Chaṛāẏa Bāṅālī samāja o saṃskr̥ti*। Ḍhākā Biśvabidyālaẏa।
4. ↑  "নোবেলজয়ী অর্থনীতিবিদ অভিজিৎ বন্দ্যোপাধ্যায়ের জন্ম"। *banglanews24.com*। ২০২১-০২-২১। সংগ্রহের তারিখ ২০২২-০২-০৮।

| কর্তৃপক্ষ নিয়ন্ত্রণ উইকিউপাত্তে এটি সম্পাদনা করুন |
| --- |
| সাধারণ | 
* আইএসএনআই
	+ ১
* ভিআইএএফ
	+ ১
* ওয়ার্ল্ডক্যাট

 |
| জাতীয় গ্রন্থাগার | 
* জার্মানি
* মার্কিন যুক্তরাষ্ট্র

 |
**সুনন্দ সান্যাল** (১ ফেব্রুয়ারি  ১৯৩৪ – ২২ মার্চ  ২০২২) ছিলেন পশ্চিমবঙ্গের  একজন বিশিষ্ট শিক্ষাবিদ,  প্রাবন্ধিক, সমাজসেবী এবং কলামিসট।  তিনি রাজ্যের শিক্ষাক্ষেত্রে দলতন্ত্র প্রতিষ্ঠার বিরোধিতা ও মাতৃভাষায় শিক্ষা প্রদান আন্দোলনে উল্লেখযোগ্য ভূমিকা নিয়েছিলেন। মাতৃভাষায় শিক্ষার বিষয়েও তিনি ছিলেন বাংলার শিক্ষা আন্দোলনের অগ্রণী ব্যক্তিত্ব।

জীবন
----

অধ্যাপক সুনন্দ সান্যালের জন্ম ১৯৩৪ খ্রিস্টাব্দের ১ ফেব্রুয়ারি  বৃটিশ ভারতের অধুনা  বাংলাদেশের  পাবনার এক সম্ভ্রান্ত পরিবারে  তিনি পাবনায় স্কুলের পড়াশোনা শেষ করে উচ্চ শিক্ষার্থে কলকাতায় আসেন। তারপর হায়দ্রাবাদ ও লিডস বিশ্ববিদ্যালয়ে পড়াশোনা করেন।

তিনি ইংরাজী ভাষা ও সাহিত্যেরকলকাতা বিশ্ববিদ্যালয়ের ইংরাজী ভাষা ও সাহিত্যের স্নাতক ও  স্নাতকোত্তর। ১৯৭০ এর দশকের প্রথমে তিনি  হায়দ্রাবাদের ইংরেজি এবং বিদেশী ভাষা বিশ্ববিদ্যালয়ের স্নাতকোত্তর ডিগ্রি লাভ করেন।

কর্মজীবন
--------

তিনি  বেলুড় মঠের  রামকৃষ্ণ মিশন বিদ্যামন্দিরে ইংরাজী ভাষা ও সাহিত্যের অধ্যাপনা দিয়ে কর্মজীবন শুরু করেন। তিনি কলকাতা বিশ্ববিদ্যালয় ও বর্ধমান বিশ্ববিদ্যালয়ের ও অংশকালীন সময়ের প্রভাষক  ছিলেন।  বিভিন্ন সময়ে তিনি সামাজিক বিষয় নিয়ে ইংরাজী ও আঞ্চলিক ভাষায় বহু পত্র পত্রিকায় নিবন্ধ প্রকাশ করে সংশ্লিষ্ট মহলের দৃষ্টি আকর্ষণ করেন। 

পশ্চিমবঙ্গের বামফ্রন্ট এবং পরবর্তী সময়ে তৃণমূল কংগ্রেস প্রশাসন - দুই সরকারের শিক্ষা কমিশনের গুরুত্বপূর্ণ সদস্য ছিলেন। ইংরাজী ভাষা শিক্ষা নিয়ে বামনীতির সমালোচনা করে কমিশনের চেয়ারম্যান মন্ত্রী অশোক মিত্রের বিরাগভাজন হন। তার কাছে গ্রামের গরিব ছেলেমেয়েদের প্রকৃত শিক্ষাদানের দাবি সবসময় অগ্রাধিকার পেয়েছে।   অধ্যাপক সান্যালের নেতৃত্বে *অল বেঙ্গল সেভ এডুকেশন কমিটি* বহু আন্দোলন করেছে। তার নিরলস প্রতিবাদের কারণে বামফ্রন্ট সরকার প্রাথমিক স্তরে ইংরাজী ফিরিয়ে আনতে বাধ্য হয়।

অধ্যাপক সান্যাল তরুণকান্তি নস্করের নেতৃত্বে অল বেঙ্গল সেভ এডুকেশন কমিটির সঙ্গেও ঘনিষ্ঠভাবে জড়িত ছিলেন। প্রফেসর সান্যাল সবসময় চেয়েছিলেন দরিদ্র গ্রামীণ শিশুদের জন্য উপযুক্ত শিক্ষা। এলএফ সরকারের শিক্ষানীতির বিরুদ্ধে তার দীর্ঘস্থায়ী বিরোধিতার কারণে সরকার শেষ পর্যন্ত প্রাথমিক স্তরে ইংরেজি ফিরিয়ে আনতে বাধ্য হয়।

অধ্যাপক সুনন্দ  সান্যাল আরো অনেক বিশিষ্ট ব্যক্তিদের সঙ্গে নিয়ে  মমতা বন্দ্যোপাধ্যায়ের সিঙ্গুর, নন্দীগ্রাম ও জঙ্গল মহল  নিয়ে আন্দোলনকে সমর্থন করতে গণমুক্তি পরিষদ গঠন করেন। জনমত গঠনে তিনি এই সমস্ত অঞ্চলে র‌্যালিতে অংশ নেন।। রাজ্যে সরকার  পরিবর্তনের পর স্কুলশিক্ষা বিশেষজ্ঞ কমিটির চেয়ারম্যান পদে যোগ দেন তিনি। কিন্তু  কয়েকমাসের মধ্যে সেই পদ ছেড়ে দেন। তিনি  তৃণমূল কংগ্রেস সরকারের কামদুনি থেকে সারদা বিভিন্ন বিষয়েও সক্রিয় ছিলেন।

জীবনাবসান
---------

অধ্যাপক সুনন্দ সান্যাল বেশ কিছু দিন ধরে বার্ধক্যজনিত রোগে ভুগছিলেন। ২০২২ খ্রিস্টাব্দের  ২৬ ফেব্রুয়ারি কলকাতা এক বেসরকারি হাসপাতালে ভর্তি করানো হয়। কিন্তু তিনি ২২ মার্চ শেষ নিঃশ্বাস ত্যাগ করেন। 

পশ্চিমবঙ্গের প্রাক্তন অ্যাডভোকেট জেনারেল বিমল চট্টোপাধ্যায় তাকে একজন নৈতিক মূল্যবোধে, সততায় ও জ্ঞানে সংপৃক্ত ব্যক্তিত্ব হিসাবে বর্ণনা করেন।।

তথ্যসূত্র
---------

1. 1 2 3  "Educationist Sunanda Sanyal passes away"। সংগ্রহের তারিখ ২০২২-০৪-০২। [*স্থায়ীভাবে অকার্যকর সংযোগ*]
2. 1 2 3 4  "Teacher Sunanda Sanyal passes away at 88"। সংগ্রহের তারিখ ২০২২-০৪-০১।
3. ↑  "বিশিষ্ট শিক্ষাবিদ সুনন্দ সান্যাল প্রয়াত"। সংগ্রহের তারিখ ২০২২-০৪-০৩।
4. 1 2  "Eminent Bengal academician Sunanda Sanyal dies at 84"। সংগ্রহের তারিখ ২০২২-০৪-০৩।
**গৌড়স্থান** হলো চট্টগ্রামের ,লোহাগাড়ার, পুটিবালা ইউনিয়নের এক ঐতিহাসিক প্রাচীন জনপদের নাম।

নামকরণ
------

গৌড়স্থান নামের প্রতিটা শব্দেই লুকিয়ে আছে ইতিহাস । গৌড়স্থান শব্দের উৎপত্তি প্রাচীন গৌড় রাজ্যের নাম থেকে আসে  (গৌড়) ,আর (স্থান) বলতে কোন জায়গায় বুঝানো হয় । এই খান থেকে গৌড়স্থান নামের উৎপত্তি বলে ধারণা করা হয় ।

ইতিহাস
------

ইতিহাস থেকে এটা নিশ্চিত হওয়া যায় যে, গৌড় রাজ্যের সামন্ত রাজা নরমিখলার রাজত্ব ছিলো এই চট্টগ্রাম অঞ্চলে । ড. আবদুল করিম বাংলার ইতিহাস (সোলতানী আমাল) গ্রন্থে উল্লেখ করেন - তখন গৌড় রাজ্যের সুলতান জালাল উদ্দিন মোহাম্মদ শাহ সামন্ত রাজ্যের নিরাপত্তা জন্য (১৪৪১-১৪৪২ খ্রী:) এই সময়ে চট্টগ্রামের , লোহাগাড়া, পুটিবিলা ইউনিয়ন , গৌড়স্থানে একটি দুর্গ নির্মাণ করেন । তখন থেকে বিভিন্ন অঞ্চলের মানুষের কাছে এই জায়গাটি  গৌড়ের স্থান হিসাবে পরিচিত লাভ করে । গৌড় রাজ্যের দুর্গকে কেন্দ্র করে এই অঞ্চলে তাদের প্রয়োজনে খনন করা হয় অনেক পুকুর । সিকদার পাড়ার নতুন বাজারের ডিরপার পুকুর গৌড় রাজ্যের সৈন্যর দ্বারা খননকৃত পুকুর । পুকুরের পানি কমে আসলে এখানো প্রাচীন স্থাপনার ধংস প্রাপ্ত ইট পাওয়া । গৌড়ের দুর্গ গৌড়স্থান সিকদার পাড়ার  অবস্থিত ছিলো যা কালের বিবর্তনে ধংস হয়ে মাটির সাথে মিশে যায় । দুর্গের সাক্ষী হয়ে রয়ে যায় তাদের খনন করা শত বছরের পুকুর । লোহাগাড়া দর্শনীয় স্থানের মধ্যে গৌড়স্থানকে লোহাগাড়া প্রকৃতির সৌন্দর্য গ্রামের স্বীকৃতি দেওয়া হয়েছে ‌।

আরও দেখুন
---------

* চট্টগ্রাম জেলার গুরুত্বপূর্ণ স্থাপনা ও দর্শনীয় স্থান

তথ্যসূত্র
---------

1. ↑  "লোহাগাড়া উপজেলা - উইকিভ্রমণ"। *bn.wikivoyage.org*। সংগ্রহের তারিখ ২০২৩-০৯-১৫।
2. ↑  "লোহাগাড়া উপজেলা (চট্টগ্রাম) - বাংলাপিডিয়া"। *bn.banglapedia.org*। সংগ্রহের তারিখ ২০২৩-০৯-১৫।
3. ↑  "পুটিবিলা ইউনিয়ন"। *putibilaup.chittagong.gov.bd*। সংগ্রহের তারিখ ২০২৩-০৯-১৫।
উইলসন, লন্ডন কর্তৃক ১৯০০ সালে বিনতি চক্র
দিগন্ত এবং পৃথিবীর চৌম্বকীয় ক্ষেত্রের মধ্যবর্তী কোণ (চৌম্বক বিনতি) পরিমাপ করতে **বিনতি চক্র** (বা *বিনতি কাঁটা*) ব্যবহার করা হয়। এগুলো জরিপ, খনি এবং প্রত্যাশার পাশাপাশি চুম্বকত্বের প্রদর্শন এবং অধ্যয়নের জন্য ব্যবহৃত হতো।

জর্জি হার্টম্যান সর্বপ্রথম ১৫৪৪ সালে বিনতি কোণ আবিষ্কার করেছিলেন, যখন তিনি কম্পাসের কাঁটাকে উত্তর গোলার্ধের দিকে বিচ্যুত হতে লক্ষ্য করেছিলেন। এই ঘটনাটি গবেষণা করার পরিবর্তে হার্টম্যান একে দূর করার উপায় অনুসন্ধান করেছিলেন। তবে রবার্ট নরম্যান প্রায় ১৫৭৬ সালের দিকে বিনতি কোণ নিয়ে আরও তদন্ত করেন এবং ১৫৮১ সালে এই ঘটনাটি পরিমাপ করার জন্য একটি যন্ত্র বর্ণনা করেন। 

প্রাথমিক বিনতি চক্রগুলো সঠিক ছিল না এবং খারাপ ফলাফল দিতো। পরবর্তী ৩০০ বছরে কাঁটা এবং এর পিভটের মধ্যে ঘর্ষণ হ্রাস করা এবং বৃত্তটিকে কাচের মধ্যে আবদ্ধ করাসহ অনেক উন্নতি করা হয়েছিল। ১৮ শতক এবং ১৯ শতকের শেষের মধ্যে নকশাটি শীর্ষে পৌঁছেছিল। রবার্ট ওয়েয়ার ফক্স এফআরএস ১৮৩০-এর দশকে প্রথম চলনশীল চক্র তৈরি করার মাধ্যম মেরু চলাচলের জন্য বিনতি চক্রকে ব্যবহারিক সহায়তায় পরিণত করেছিল যা চলন্ত জাহাজে নড়াচড়া করতে পারে। যন্ত্রটির আরও একটি গুরুত্বপূর্ণ উন্নতি ১৮৩০ এর দশকে ডাবলিন পদার্থবিদ হাম্ফ্রে লয়েড দ্বারা বিকাশ করা হয়েছিল, যিনি বলের তীব্রতা পরিমাপ করার জন্য বিনতি কাঁটার সমকোণগুলোতে চৌম্বকীয় কাঁটা সংযুক্ত করার একটি উপায় তৈরি করেছিলেন (সমকোণ কাঁটাটি বিনতি কাঁটাকে বিকর্ষণ করার মাত্রাা দেখে)।

প্রথম বিশ্বযুদ্ধে সর্বাধিক উন্নত ডিপ সার্কেল তৈরি করা হয়েছিল। বৈদ্যুতিক ব্যবস্থার বিকাশের সাথে বিনতি চক্র অচল হয়ে পড়ে।

আরও দেখুন
---------

* চৌম্বকীয় বিনতি

তথ্যসূত্র
---------

1. ↑  Norman, Robert; Borough, William. (1581). *The newe attractiue, containyng a short discourse of the magnes or lodestone, and amongst other his vertues, of a newe discouered secret and subtill propertie, concernyng the declinyng of the needle, touched therewith vnder the plaine of the horizon. Now first founde out by Robert Norman. Herevnto are annexed certaine necessarie rules for the art of nauigation, by the same R. N.* London: Ihon Kyngston for Richard Ballard. WorldCat record. OCLC: 181712334.

বহিঃসংযোগ
---------

* ডুবানো সুই  ওয়েব্যাক মেশিনে আর্কাইভকৃত ২৭ জানুয়ারি ২০০৮ তারিখে
**আবু জাফর মোহাম্মদ শফি উদ্দিন** (জন্ম: ১০ জানুয়ারি ১৯৬৯) একজন বাংলাদেশী ব্যবসায়ী ও রাজনীতিবিদ। তিনি এসকিউ গ্রুপের প্রতিষ্ঠাতা। তিনি কুমিল্লা-৮ আসনের সংসদ সদস্য।

ব্যক্তিগত জীবন
--------------

আবু জাফর মোহাম্মদ শফি উদ্দিন ১৯৬৯ সালের ১০ জানুয়ারি কুমিল্লার বরুড়া উপজেলায় জন্মগ্রহণ করেন। তিনি জিলা স্কুলে প্রাথমিক শিক্ষা শেষ করেন। পরে কুমিল্লা সরকারি কলেজ থেকে এইচএসসি পাস করেন এবং ঢাকা বিশ্ববিদ্যালয় থেকে বি.এ ডিগ্রি লাভ করেন। তিনি ইউনিভার্সিটি অব দ্য ওয়েস্ট অব স্কটল্যান্ড থেকে এমবিএ ডিগ্রি অর্জন করেন।

কর্মজীবন
--------

২০২৩ সালে তিনি এসবিএসি ব্যাংকের চেয়ারম্যান নির্বাচিত হন।

তিনি কুমিল্লা দক্ষিণ জেলা আওয়ামী লীগের সহ-সভাপতি। দ্বাদশ জাতীয় সংসদ নির্বাচনে কুমিল্লা-৮ আসনে প্রতিদ্বন্দ্বিতা করার জন্য তিনি ২০২৩ সালের ১৮ নভেম্বর মনোনয়নপত্র জমা দেন। নির্বাচনে তিনি ২ লক্ষ ৭২৭টি ভোট পেয়ে সংসদ সদস্য নির্বাচিত হন। তার নিকটতম প্রতিদ্বন্দ্বী এইচ এম এম ইরফান ৩ হাজার ৬৮০টি ভোট পান।

তথ্যসূত্র
---------

1. ↑  "কুমিল্লা-৮ আসনে শফিউদ্দিন শামীমের মনোনয়নপত্র দাখিল"। *মানবজমিন*। সংগ্রহের তারিখ ৭ জানুয়ারি ২০২৪।
2. ↑  "কুমিল্লা-৮ আসনে প্রথমবার নির্বাচিত নৌকার শফিউদ্দিন"। *আরটিভি*। সংগ্রহের তারিখ ৭ জানুয়ারি ২০২৪।
**প্যারীচরণ সরকার** (ইংরেজি: Peary Charan Sarkar) (২৩ জানুয়ারি, ১৮২৩ – ৩০ সেপ্টেম্বর, ১৮৭৫), ছিলেন একজন শিক্ষাবিদ, সমাজসংস্কারক এবং উনিশ শতকের বাঙলার পাঠ্যপুস্তক রচয়িতা। তার পাঠ্যবই মালা বাঙালির এক সমগ্র প্রজন্মকে ইংরেজি ভাষায় পরিচিত করেছে। তার পাঠ্যবইসমূহ লক্ষ কপি বিক্রি হয়েছে এবং অধিকাংশ ভারতীয় ভাষায় অনূদিত হয়েছে। তিনি বাংলায় নারী শিক্ষার অগ্রদূত ছিলেন এবং এজন্য তাকে 'প্রাচ্যের আর্নল্ড' বলা হতো। তিনি তার সময়কালে সুরাপান নিবারকরূপে সকলের দৃষ্টি ও শ্রদ্ধা আকর্ষণ করেছিলেন। বাঙালির ইংরেজি শিখবার তৎকালীন প্রবণতায় তার রচিত 'ফার্স্ট বুক' বইটি বাঙলার সামাজিক ইতিহাসে অক্ষর-মূর্তি হয়ে আছে।

শৈশব ও শিক্ষা
-------------

প্যারীচরণ সরকার ডেভিড হেয়ারের পটলডাঙ্গার পাঠশালায় প্রাথমিক শিক্ষা সমাপ্ত করেন। ১৮৩৮ সালে হেয়ার সাহেবের স্কুল থেকে জুনিয়র স্কলারশিপ পরীক্ষায় মাসিক আট টাকা বৃত্তি লাভ করেন। অতপর হিন্দু কলেজে ভর্তি হন। সেখানে সিনিয়র স্কলারশিপ পরীক্ষায় মাসিক চল্লিশ টাকা বৃত্তি লাভ করেন। ১৮৪৩-এ হিন্দু কলেজের শিক্ষা শেষ করেন।

কর্মজীবন
--------

হিন্দু কলেজের শিক্ষা শেষ করে কিছুকাল হুগলি ব্যাংকে চাকরি করার পর হুগলি স্কুলে শিক্ষকতার কাজে যোগ দেন। কালীকৃষ্ণ মিত্র, নবীনকৃষ্ণ মিত্র প্রমুখদের সহায়তায় তিনি বারাসত শহরে মহিলাদের জন্যে প্রথম বিদ্যালয় স্থাপনের অন্যতম কারিগর ছিলেন। ১৮৪৬-১৮৫৪ বারাসত গভর্নমেন্ট স্কুলের প্রধান শিক্ষক ছিলেন। সেখানে কৃষি বিদ্যালয় স্থাপনে বিশেষ ভূমিকা পালন করেন। কুলুটোলা ব্রাঞ্চ স্কুলের প্রধান শিক্ষকরূপে আট বছর দায়িত্ব পালন করেন। তার চেষ্টায় স্কুলটির নাম পরিবর্তিত হয়ে হেয়ার স্কুল হয়। ১৮৬৩ সালে প্রেসিডেন্সি কলেজের অস্থায়ী অধ্যাপক হিসেবে যোগদান করেন এবং ১৮৬৭ সালে ঐ পদে স্থায়ী হয়ে আমৃত্যু কাজ করেন। বাংলার নবজাগরণে তার সক্রিয় ভূমিকা ছিলো। স্ত্রীশিক্ষা প্রচারে একাধিক বিদ্যালয় স্থাপন করেন। বিধবাবিবাহ প্রচারেও বিদ্যাসাগরকে সাহায্য করেছিলেন। কৃষি বিদ্যালয়ে বিজ্ঞান শিক্ষার সুষ্ঠু বন্দোবস্ত করেন। নারী শ্রমিকগণের সন্তানদের শিক্ষার জন্য তিনি কারিগরি বিদ্যালয় স্থাপন করেন এবং বেথুন স্কুলে মেয়েদের পাঠানোর জন্য অভিভাবকদের প্রভাবিত করেন। ১৮৬৬ সালে সরকারি সংবাদপত্র 'এডুকেশন গেজেট ও সাপ্তাহিক বার্তাবহ'-এর সম্পাদনার ভার গ্রহণ করেছিলেন।

তথ্যসূত্র
---------

1. 1 2  সুবোধ সেনগুপ্ত ও অঞ্জলি বসু সম্পাদিত, *সংসদ বাঙালি চরিতাভিধান*, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৩৯৯-৪০০, আইএসবিএন ৯৭৮-৮১-৭৯৫৫-১৩৫-৬
2. ↑  প্রমথনাথ বিশী, *চিত্র-বিচিত্র*; বোধি; ঢাকা; ফেব্রুয়ারি, ২০১৩; পৃষ্ঠা- ১০১-১০২।
3. 1 2  সেলিনা হোসেন ও নুরুল ইসলাম সম্পাদিত; *বাংলা একাডেমী চরিতাভিধান*; বাংলা একাডেমী, ঢাকা, ফেব্রুয়ারি, ১৯৯৭; পৃষ্ঠা- ২২৩-২২৪।
**মেলিনা মানন্ধর** (নেপালি: मेलिना मानन्धर; জন্ম: ১৩ জানুয়ারি, ১৯৭৭) হলেন একজন নেপালি চলচ্চিত্র ও টেলিভিশন অভিনেত্রী এবং প্রযোজক।

১৯৯৩ সালের প্রিয়সি চলচ্চিত্রে অভিনয়ের পর থেকে তিনি বহু নেপালি এবং নেপাল ভাষার চলচ্চিত্র এবং টেলিভিশন নাটকে অভিনয় করেছেন। তিনি নেপাল টেলিভিশনে প্রচারিত*জ্বালামুখী* নামের একটি নেপালি চলচ্চিত্র এবং *করুণা* শীর্ষক একটি টেলিভিশন অনুষ্ঠানও প্রযোজনা করেছেন।

নেপাল ভাষার ছায়াছবি *বালামাইজু*-তে অভিনয়ের জন্য তিনি সেরা অভিনেত্রী বিভাগে ২০১০ সালের "জাতীয় চলচ্চিত্র পুরস্কার" জিতেছিলেন।

ব্যক্তিগত জীবন
--------------

তিনি ১৯৭৭ সালের ২৩শে জানুয়ারি নেপালের কাঠমান্ডুতে মান কৃষ্ণ মানন্ধর এবং ললিতা মানন্ধর দম্পতির ঘরে জন্মগ্রহণ করেছিলেন। শৈশবের বেশিরভাগ সময়ই তিনি কাঠমান্ডুতে কাটিয়েছিলেন। ২০০৮ সালে তিনি অভিনেতা মুকেশ ধকলকে বিয়ে করেছিলেন এবং তাদের একটি কন্যা সন্তান রয়েছে।

তথ্যসূত্র
---------

1. ↑   *"Melina Manandhar Biography"*।
2. ↑
3. ↑  "সংরক্ষণাগারভুক্ত অনুলিপি"। ২০ ডিসেম্বর ২০১৬ তারিখে মূল থেকে আর্কাইভ করা। সংগ্রহের তারিখ ২৭ মার্চ ২০২১।
4. ↑
5. ↑  "সংরক্ষণাগারভুক্ত অনুলিপি"। ২১ ডিসেম্বর ২০১৬ তারিখে মূল থেকে আর্কাইভ করা। সংগ্রহের তারিখ ২৭ মার্চ ২০২১।
6. ↑  "Archived copy"। ২০১২-০৭-১৮ তারিখে মূল থেকে আর্কাইভ করা। সংগ্রহের তারিখ ২০১১-০৯-৩০।
7. ↑

বহিঃসংযোগ
---------

* ইন্টারনেট মুভি ডেটাবেজে Melina Manandhar (ইংরেজি)
**লক্ষ্মীনারায়ণ মিত্তল** (ইংরেজি: Lakshmi Narayan Mittal, রাজস্থানী: लक्ष्मी मित्तल; জন্ম: ১৫ই জুন, ১৯৫০) একজন ভারতীয় ইস্পাত ব্যবসায়ী। তিনি বিশ্বের বৃহত্তম ইস্পাত প্রস্তুতকারী প্রতিষ্ঠান আর্সেলরমিত্তালের চেয়ারম্যান এবং প্রধান নির্বাহী কর্মকর্তা।

জুলাই ২০১০ পর্যন্ত হিসাব মতে মিত্তাল ইউরোপের প্রথম এবং বিশ্বের পঞ্চম শীর্ষ ধনী এবং তার ব্যক্তিগত সম্পদের মূল্যমান ২৮.৭ বিলিয়ন ইউএস ডলার বা ১৯.৩ বিলিয়ন ইউরো। দি ফাইন্যান্সিয়াল টাইমস তাকে ২০০৬ সালের "পার্সন অফ দ্য ইয়ার" ঘোষণা করে। ২০০৭ সালের মে মাসে টাইম ম্যাগাজিন তাকে বিশ্বের শীর্ষ ১০০ প্রভাবশালী ব্যক্তির তালিকায় স্থানদেয়।

তিনি ভারতের প্রধানমন্ত্রীর বিশ্ব প্রবাসী ভারতীয় উপদেষ্টা পরিষদের একজন সদস্য। তিনি গোল্ডম্যান স্যাকস, ইএডিএস ও আইসিআইসিআই ব্যাংক অনির্বাহী পরিচালক এবং ওয়ার্ল্ড স্টিল অ্যাসোসিয়েনের ভাইস চেয়ারম্যান। এছাড়াও তিনি কাজাখস্তানের বৈদেশিক বিনিয়োগ কাউন্সিল, দক্ষিণ আফ্রিকার আন্তর্জাতিক বিনিয়োগ কাউন্সিল, বিশ্ব অর্থনৈতিক ফোরামের আন্তর্জাতিক বাণিজ্য কাউন্সিল এবং আন্তর্জাতিক লৌহ ও ইস্পাত ইন্সিটিটিউটের নির্বাহী পরিষদের একজন সদস্য। তিনি Kellogg School of Management এর উপদেষ্টা পরিষদ এবং সেইন্ট জেভিয়ার্স কলেজ, কলকাতা এ্যালামনাই এসোসিয়েশন লন্ডন চ্যাপ্টারের ও একজন সদস্য।

পরিবার
------

লন্ডন ২০১২ অলিম্পিক এবং প্যারাঅলিম্পিক আসর
------------------------------------------

ব্যক্তিগত সম্পদ
---------------

বিশ্বে ধনীর তালিকায় ৬২তম স্থানে রয়েছেন ইস্পাত ব্যবসায়ী লক্ষ্মী মিত্তাল।

দান ও জনসেবা
------------

তথ্যসূত্র
---------

1. ↑  "Chairman of the Board of Directors and CEO"। Arcelormittal.com। ১৯৫০-০৬-১৫। সংগ্রহের তারিখ ২০১০-০৯-০৭। [*স্থায়ীভাবে অকার্যকর সংযোগ*]
2. ↑  "Lakshmi N. Mittal / Chairman of the Board of Directors and CEO"। Arcelor Mittal। ৯ জুন ২০১০ তারিখে মূল থেকে আর্কাইভ করা। সংগ্রহের তারিখ ৭ অক্টোবর ২০১০।
3. ↑
4. ↑  "THE 2018 LIST"।

বহিঃসংযোগ
---------

* ArcelorMittal website
* ArcelorMittal web tv  ওয়েব্যাক মেশিনে আর্কাইভকৃত ১২ জানুয়ারি ২০১১ তারিখে
* Article on Mittal with background on Arcelor takeover bid  ওয়েব্যাক মেশিনে আর্কাইভকৃত ৩০ আগস্ট ২০০৮ তারিখে - *Time*
* Lakshmi N. Mittal Keynote : Wharton School of the University of Pennsylvania - MBA '13th ceremony' Commencement
* Lakshmi Mittal to buy Britain's most expensive house  ওয়েব্যাক মেশিনে আর্কাইভকৃত ২৫ জুন ২০০৮ তারিখে - The Guardian
* Article on Mittal - Times Online
* Q&A on the "Mittalgate" scandal - BBC News
* BBC - ""Glimpsing a Fairytale Wedding"" - BBC News
* *Cold Steel*[*স্থায়ীভাবে অকার্যকর সংযোগ*]
* *Mittal Evil*
* *Mittal Steel Cleveland Works*
* Article on Mittal Family purchase of Escada - Bloomberg
* Forbes topic page on Lakshmi Mittal
শাক্যশ্রীভদ্র ও খ্রো-ফু-লো-ত্সা-বা-ব্যাম্স-পা-দ্পাল
**খ্রো-ফু-লো-ত্সা-বা-ব্যাম্স-পা-দ্পাল** (ওয়াইলি: *khro phu lo tsA ba byams pa dpal*) (১১৭২-১২৩৬) ছিলেন তিব্বতী বৌদ্ধধর্মের অন্যতম প্রধান ধর্মসম্প্রদায় ব্কা'-ব্র্গ্যুদ ধর্মসম্প্রদায়ের খ্রো-ফু-ব্কা'-ব্র্গ্যুদ (ওয়াইলি: khro phu bka' brgyud) ধর্মীয় গোষ্ঠীর প্রতিষ্ঠাতা।

জন্ম ও শিক্ষা
-------------

খ্রো-ফু-লো-ত্সা-বা-ব্যাম্স-পা-দ্পাল ১১৭২ খ্রিষ্টাব্দে মধ্য তিব্বতের নিম্ন শাব উপত্যকায় জন্মগ্রহণ করেন। তার পিতার নাম ছিল জো-ফান (ওয়াইলি: *jo phan*) এবং মাতার নাম ছিল ব্স্রেগ্স-মো-গ্সাল-ব্যেদ (ওয়াইলি: *bsregs mo gsal byed*)। আট বছর বয়সে তিনি তার খুল্লতাত গ্যাল-ত্শা-রিন-ছেন-ম্গোনের নিকট দীক্ষালাভ করেন এবং তার নতুন নাম রাখা হয় ত্শুল-খ্রিম্স-শেস-রাব (ওয়াইলি: *tshul khrims shes rab*) এরপর তিনি সা-স্ক্যা বৌদ্ধবিহারে ঝাং-দ্গে-বা (ওয়াইলি: *zhang dge ba*) নামক পণ্ডিতের নিকট সংস্কৃত শিক্ষালাভ করেন। উনিশ বছর বয়সে ভিক্ষুর শপথ গ্রহণের সময় তার নাম রাখা হয় ব্যাম্স-পা-দ্পাল। গ্যাল-ত্শা-রিন-ছেন-ম্গোনের মৃত্যুর পর তিনি নেপাল যাত্রা করে ভারতীয় পণ্ডিত বুদ্ধশ্রীর নিকট সূত্র ও তন্ত্র অধ্যয়ন করেন।

অনুবাদ
------

শিক্ষাশেষে তিনি মিত্রযোগী নামক এক ভারতীয় তন্ত্র সাধককে তিব্বতে নিয়ে যান, যার শিক্ষা তিব্বতী বৌদ্ধধর্মে প্রচুর প্রভাব বিস্তার করে। দেড় বছর পরে মিত্রযোগীকে নেপাল পর্যন্ত পৌঁছে দিতে যাওয়ার সময় তিনি ১২০০ খ্রিষ্টাব্দে বুদ্ধশ্রীকে তিব্বতে আমন্ত্রণ জানান। উভয়ে মধ্য তিব্বতে দুই বছর বৌদ্ধ ধর্মশাস্ত্র অনুবাদকর্মে ব্যস্ত থাকেন। ১২০৪ খ্রিষ্টাব্দে ব্যাম্স-পা-দ্পাল চুম্বী উপত্যকা হয়ে অসম প্রবেশ করে বিখ্যাত ভারতীয় বৌদ্ধ পন্ডীত শাক্যশ্রীভদ্রকে তিব্বত যাওয়ার আমন্ত্রণ জানান। এক দশক ধরে তিনি শাক্যশ্রীভদ্রকে অনুবাদে সহায়তা করেন এবং লো-ত্সা-বা বা অনুবাদক হিসেবে খ্যাত হন।

মৈত্রেয় মূর্তি
---------------

খ্রো-ফু-লো-ত্সা-বা-ব্যাম্স-পা-দ্পাল শাব উপত্যকায় তামা দিয়ে তৈরী চল্লিশ মিটার উচ্চ একটি মৈত্রেয় বুদ্ধ নির্মাণ করান। ১২০১ খ্রিষ্টাব্দে এই মূর্তি নির্মাণের পরিকল্পনা শুরু হয়, ১২০৩ খ্রিষ্টাব্দে কাজ শুরু হয় এবং আরো দশ বছর পরে এই নির্মাণ সম্পন্ন হয়। শাক্যশ্রীভদ্র ও বুদ্ধশ্রীকে দর্শন করতে আসা অসংখ্য পুণ্যার্থীদের উপহার সামগ্রী থেকে এই মূর্তি নির্মাণের খরচ উঠে আসে। ১৭১৭ খ্রিষ্টাব্দে মঙ্গোল আক্রমণে এই মূর্তি ধ্বংসপ্রাপ্ত হয়।

খ্রো-ফু-ব্কা'-ব্র্গ্যুদ
-----------------------

খ্রো-ফু-লো-ত্সা-বা-ব্যাম্স-পা-দ্পাল তিব্বতী বৌদ্ধধর্মের ব্কা'-ব্র্গ্যুদ ধর্মসম্প্রদায়ের একটি নতুন শাখা সম্প্রদায় স্থাপন করেন। এই নতুন ধর্মীয় গোষ্ঠী খ্রো-ফু-ব্কা'-ব্র্গ্যুদ নামে পরিচিত হয়। এই গোষ্ঠীর সর্বাপেক্ষা বিখ্যাত পণ্ডিত ছিলেন বু-স্তোন-রিন-ছেন-গ্রুব যার প্রভাবে এই গোষ্ঠীর শিক্ষাপদ্ধতি সা-স্ক্যা ও দ্গে-লুগ্স ধর্মসম্প্রদায়ে প্রবেশ করে।

তথ্যসূত্র
---------

1. 1 2 3 4  Martin, Dan (আগস্ট ২০০৮)। "Tropu Lotsāwa Jampa Pel"। *The Treasury of Lives: Biographies of Himalayan Religious Masters*। সংগ্রহের তারিখ ২০১৪-০৪-১০।
**গুয়াহাটি আন্তর্জাতিক শিশু চলচ্চিত্র উৎসব** আসামের গুয়াহাটিতে অনুষ্ঠিত হওয়া আন্তর্জাতিক শিশু চলচ্চিত্র উৎসব। এই উৎসব রাজ্য সরকারের অধীনস্থ জ্যোতি চিত্রবন (ফিল্ম স্টুডিও') এবং ড° ভূপেন হাজারিকা আঞ্চলিক সরকারী চলচ্চিত্র এবং টেলিভিশন প্রতিষ্ঠান-এর যৌথ সহযোগিতায় অনুষ্ঠিত করা হয়। প্রথম শিশু চলচ্চিত্র উৎসব ২০১৯ সাল ১৯ জানুয়ারি তারিখে আসামের মাননীয় মুখ্যমন্ত্রী শ্রী সর্বানন্দ সোনোয়াল নিজে উদ্বোধন করেছিলেন। আসাম সরকার-এর পৃষ্ঠপোষকতায় অনুষ্ঠিত এই উৎসবের শুরু নীল মাধব পাণ্ডার *হালকা* প্রদর্শনের মাধ্যমে হয়েছিল।

প্রথম গুয়াহাটি আন্তর্জাতিক শিশু চলচ্চিত্র উৎসব
-----------------------------------------------

প্রথম গুয়াহাটি আন্তর্জাতিক শিশু চলচ্চিত্র উৎসব ২০১৯ সাল ১৯ জানুয়ারি থেকে ২১ জানুয়ারি শ্রীমন্ত শংকরদেব কলাক্ষেত্রে অনুষ্ঠিত হয়েছিল। মুখ্যমন্ত্রী সর্বানন্দ সোনোয়াল এই উৎসব উদ্বোধন করেছিলেন। এই উৎসবের উদ্বোধনী ছবি ছিল নীল মাধব পাণ্ডার *হালকা*। এখানে তিন দিনে ২৩টি দেশের ৫০টি ছবি প্রদর্শিত হয়। সাথে দৃষ্টিহীনদের জন্য বিশেষভাবে সন্তোষ শিবণের *হ্যালো* প্রদর্শিত হয়। ২১ জানুয়ারির সন্ধ্যে প্রধান চলচ্চিত্র রূপে প্রদর্শিত হয় উৎপল বরপূজারীর জাতীয় চলচ্চিত্র পুরস্কার বিজয়ী *ঈশু*। এই চলচ্চিত্রসমূহ উপগ্রহর মাধ্যমে ধুবুরী, শদিয়া, শিলচর, চরাইদেউ, ধেমাজি এবং বঙাইগাঁওতেও সম্প্রচারণ করার ব্যবস্থা করা হয়েছিল।

তথ্যসূত্র
---------

1. ↑  "Overwhelming response in opening day of Guwahati International Children Film Festival"। [*স্থায়ীভাবে অকার্যকর সংযোগ*]
2. ↑  "Guwahati International Children Film Festival takes off"।
এয়ার ভাইস মার্শাল **এ এস এম ফখরুল ইসলাম** ওএসপি, জিইউপি, এনডিসি, এএফডব্লিউসি, পিএসসি, জিডি (পি) একজন বাংলাদেশ বিমান বাহিনীর কর্মকর্তা এবং বঙ্গবন্ধু শেখ মুজিবুর রহমান অ্যাভিয়েশন অ্যান্ড অ্যারোস্পেস বিশ্ববিদ্যালয়ের বর্তমান উপাচার্য। এখানে যোগদানের আগে তিনি বঙ্গবন্ধু অ্যারোনটিক্যাল সেন্টারের কমান্ড্যান্ট ছিলেন। তিনি বিএএফ ঘাঁটি জহুরুল হক, পতেঙ্গা, চট্টগ্রামে এয়ার অফিসার কমান্ডিং (এওসি) হিসেবেও দায়িত্ব পালন করেন।

কর্মজীবন
--------

এ এস এম ফখরুল ইসলাম ১৯৮৫ সালে বাংলাদেশ বিমানবাহিনীতে জেনারেল ডিউটি (পাইলট) শাখায় কমিশন লাভ করেন। এয়ার কমোডর থাকাকালীন তিনি বাংলাদেশ এয়ার ফোর্স একাডেমীর (বাফা) কমান্ড্যান্ট ছিলেন। এছাড়াও তিনি এয়ার অপারেশনের পরিচালক, কল্যাণ ও অনুষ্ঠানের পরিচালক, অ্যাডমিন কোর্ডের পরিচালক, বাংলাদেশ বিমান বাহিনীর প্রভোস্ট মার্শাল এবং সশস্ত্র বাহিনী বিভাগে মহাপরিচালক (প্রশিক্ষণ) হিসেবে দায়িত্ব পালন করেন। অক্টোবর, ২০২২-এ তিনি বিএসএমআরএএইউ-এর নতুন উপাচার্য হিসেবে নিযুক্ত হয়েছেন।

তথ্যসূত্র
---------

1. ↑  "BSMRAAU gets new VC"। *Dhaka Tribune* (ইংরেজি ভাষায়)। সংগ্রহের তারিখ ২০২২-১০-২৯।
2. ↑  Unb, Jessore (২০১৮-০১-০১)। "2 air bases to be set up in Barisal, Sylhet"। *The Daily Star* (ইংরেজি ভাষায়)। সংগ্রহের তারিখ ২০২২-১০-২৯।
3. ↑  "Newly launched aviation and aerospace univ in Bangladesh to be world-class: VC"। *New Age | The Most Popular Outspoken English Daily in Bangladesh* (ইংরেজি ভাষায়)। সংগ্রহের তারিখ ২০২২-১০-২৯।
4. ↑  BSS, Jessore (২০১৭-১২-৩১)। "2 new air bases to be built in the country: PM"। *The Daily Star* (ইংরেজি ভাষায়)। সংগ্রহের তারিখ ২০২২-১০-২৯।
5. ↑  "Air Vice Marshal ASM Fakhrul Islam made new VC of BSMRAAU"। *New Age | The Most Popular Outspoken English Daily in Bangladesh* (ইংরেজি ভাষায়)। সংগ্রহের তারিখ ২০২২-১০-২৯।